text: Vers le roi Galdas s'adreça ;
   Et Galdas vers lui se torna,
   Car moult ert chevaliers hardis
   Li rois Galdas, et de grant pris.
   Chascuns tenoit le bran haucié.
   Tost ot li uns l'autre aprochié.
   Si à point l'un l'autre encontrerent
   Que les espées s'assenerent ;
   Car les coups geterent ensamble.
   Mais ainsi avint, ce me samble,
   Que l'espée Galdas trencha
   Si que l'autre parmi coupa
   En la moienne tout parmi ;
   La piece à la terre en cheï.
   Quant Cléomadès vit s'espée
   Qui estoit en mi leu coupée,
   L'espée forment convoita
   Qui la sene ainsi coupée a.
   Sachiez qu'il fera son pouoir
   S'il puet de cele espée avoir.
   Un petit le cheval brocha.
   Au roi Galdas les bras geta,
   Par la chaienne le saisi
   À quoi li brans d'acier pendi
   Que il convoitoit moult forment ;
   À lui le tire telement
   Que le roi Galdas reversa
   Seur le cheval, et rompue a
   La chaienne tout erramment.
   L'un et l'autre, si com j'entent,
   L'espée et la chaienne aussi
   Enporta, pour voir le vous di.
   PageV01P035
   Ne sot pouoir de retenir
   Galdas, ainçois convint cheïr
   Lui et le cheval en I mont.
  